Source: http://dandracea.com/sport/2016/2/26/trei-echipe-romanesti-tintesc-trofee-europene
Timestamp: 2018-09-20 12:30:43+00:00

Document:
Trei echipe românești țintesc trofee europene — Dan Dracea
Dacă HCM Baia Mare este într-un fel continuarea proiectului de la Oltchim, club care s-a desființat în 2013, CSM București pare să fi venit de nicăieri. Un club tânăr, înființat doar acum 9 ani, CSM-ul nu a emis mari pretenții la nivel național până la acel moment zero din 2013-2014. Pe fondul investițiilor din bani publici, echipa s-a întărit cu jucătoare de talie mondială, reușind anul trecut să câștige în premieră Liga Națională - competiție internă ce se dovedește din ce în ce mai valoroasă - în fața rivalelor de la Baia Mare.
Cu două proiecte ce țintesc performanțe europene la nivel înalt, handbalul feminin românesc a pătruns în viețile iubitorilor de sport români, și iată că toată atenția primită nu a rămas nerăsplătită. Sigur, drumul până în elită nu a fost ușor. Baia Mare a fost nevoită să joace în calificările Ligii Campionilor, câștigând însă fără emoții și devenind a doua echipă românească din grupele competiției. Acolo, într-o serie cu Rostov, Larvik și Krim, băimărencele au reușit să se agațe de locul 3 ce le-a calificat mai departe în grupele principale - misiunea a devenit, evident, tot mai grea. O serie de patru victorii consecutive în fața echipelor Thuringer, Fleury Loiret și Ferencvaros - unele cu emoții, altele mai puțin - a oferit însă accesul HCM-ului în primele opt echipe europene, fază în care clubul a fost de altfel învins sezonul precedent.
CSM București s-a calificat în sferturi de pe același loc patru, dar al celeilalte grupe principale. Victorii în fața lui Midtjylland și Savehof au însemnat că echipa antrenată de danezul Kim Rasmusen - un antrenor de talie mondială, actualmente și selecționerul Poloniei - a terminat în fața danezelor și a suedezelor. Ca să ajungă aici, CSM a mai trecut și de prima fază a grupelor, pe care a încheiat-o pe locul doi din patru, într-o grupă cu Buducnost, Savehof și Lublin.
Dacă sezonul trecut Liga Națională a României a fost acaparată în totalitate de Baia Mare și CSM București, poziția a treia i-a revenit Coronei Brașov, fostă Rulmentul. Brașovencele au acces la rândul lor în competițiile continentale, jucând în Cupa EHF, a doua ca importanță a Europei. Echipa poloneză Pogon Baltica Szczecin a fost înfrântă în dublă-manșă în turul trei, Corona urmând să treacă de conaționalele de la HCM Roman în optimi. Sferturile de finală i-au adus în față echipa daneză HC Odense, iar după un meci excelent făcut în deplasare, egalul obținut de Corona în weekend a reprezentat calea de acces în semifinale - fază în care sub denumirea veche, Brașovul a mai ajuns în 2009.
Cu trei echipe încă în lupta pentru un trofeu european, România se plasează pe primul loc la numărul de cluburi rămase în competiții, același număr reprezentând și Ungaria. Clasările pe ultimul loc calificabil pentru HCM Baia Mare și CSM București înseamnă însă că echipele noastre din Liga Campionilor vor înfrunta în faza ultimelor opt tocmai câștigătoarele grupelor principale. Astfel, Baia Mare va juca împotriva Buducnost-ului, echipa la care evoluează Cristina Neagu - care este, de altfel, campioana en-titre a competiției. De partea cealaltă, CSM București va înfrunta Rostov-ul, campania puternicului campionat rus.
Cât despre Corona, echipa brașoveană va da piept cu clubul german TuS Metzingen pentru un loc în finala surorii mai mici a Ligii Campionilor.
Semnele sunt bune. Chiar dacă performanța cea mai mare a Oltchimului, prezența în finala Champions League în 2010, va fi greu de egalat de această dată de o echipă românească, viitorul arată luminos și, cine știe, poate într-un viitor cât de cât apropiat, una dintre echipele noastre va cuceri trofeul și va fi încununată drept cea mai bună a continentului.
← Tomas Ryde and Romania face a fiery monthNoi alegeri FIFA - de data asta, pe bune →

References: CSM 

CSM 
 CSM 
 CSM 
 CSM 
 CSM